کراچۍ: پولیسو په مقابله کې د القاعده د سيند صوبې مشر وژلی
د پاکستان د غټ اقتصادي ښار کراچۍ پوليسو ويلي په يوه مقابله کې يې د القاعده د سيند صوبې د مشر په ګډون درې ترهګر وژلي دي.
د کراچۍ ښار د ملير ضلعې د پوليس مشر عرفان بهادر ځايي رسنيو ته ویلي د ښار په سپرهايي وی خدابخش ګوټ علاقه کې يې د ترهګرو د موجودګۍ په خبر عمليات کړي او په نښته کې يې درې ترهګر وژلي دي. نوموړي ادعا کړې د ترهګرو د ولقې نه يې په غټه کچه چاؤدېدونکي بارودي مواد او وسله ترلاسه کړې ده. پوليسو ويلي ترهګر په نښته کې ژوبل شوي او بيا يې روغتون ته په لار او په روغتون کې ژوند د لاسه ورکړی دی. د ملير ضلعې پوليس ویلي په وژل شوؤ کې يو د القاعده د سيند صوبې امير طلعت محمد او دوه يې ورسره يې ملګريشېخ شاهد او عثمان نور شامل دي. د پولیس د بيان ترمخه محمود د داعش سره پاتې شوی او د القاعده مهم غړی ؤ. ويل شوي هغه د کراچۍ د صفورا د پېښې په بريد کې د ککړ عمر کاټيو نزدې ملګری ؤ. د کراچۍ د صفورا چورنګۍ پېښه په ۲۰۱۵م کال کې رامنځته شوې او د شيعه اسماعيلي ټولنې په ډک بس وسله وال بريد کې په يو ځای ۴۵ کسان وژل شوي وو. پوليس ویلي محمود د حېدر اباد د جېل د افسر د وژنې ترڅنګ د خپلو ملګرو سره په سيند او بلوچستان صوبو کې په يو شمېر جرمونو کې ککړ ؤ. پوليس ویلي د طلعت محمود سره بل وژل شوی شېخ شاهد د امریکايي خبريال ډېنيل پرل په بريد کې ککړ ؤ، او هغه د کال ۲۰۰۲ نه ۲۰۰۶ پورې بنديوان ؤ او هغه د بمونو جوړولو ماهر ؤ. ډېنيل پرل په کال ۲۰۰۲ کې په کراچۍ کې تښتو شوی او وژل شوی ؤ. پوليس ادعا کړې په مقابله کې درېم وژل شوی تن عثمان نور عالم د القاعده ډلې مهم غړی ؤ او هغه په کال ۲۰۱۳م کې د کراچۍ په کورنګۍ سيمه کې څلور پوليس وژلي وو. ويل شوي هغه په يوه امام بارګاه د لاسي بم بريد او د اېم کيو اېم ډلې څلور غړي هم وژلي وو. د پوليسو په وېنا وژل شوی تن په پوليس او رېنجرو باندې د بريدونو ترڅنګ د دوه پوځيانو په وژنه کې هم ککړ ؤ. په کراچۍ کې وخت په وخت پوليس او رېنجر ځواک په مقابلو کې د ترهګرو او وران کارو د وژلو ادعاوې کوي.